ועדת הכלכלה, כנסת 20, פרוטוקול מספר 824, 2018-07-30 12:00

חן בר יוסף: בעיקרון ספקי גז זה החל מייצורו של הגז בישראל בבתי זיקוק, יבוא של הגז, הספקה של הגז והשיווק שלו, הובלתו וכן הלאה.

חן בר יוסף: אם עד עכשיו דיברנו על העוסקים, על הטכנאים עצמם, אז עכשיו אנחנו מדברים על החברות.

חן בר יוסף: התקנות האלה נדרשות מתוקף חוק הגז, שקיים איתנו כבר הרבה שנים.

חן בר יוסף: עד היום המשק הזה עבד עם רישיונות לכל החברות האלה, כאשר שיטת העבודה הייתה עבודה לפי נוהל.

חן בר יוסף: בעקבות דוחות מבקר המדינה ובעקבות הרצון למינהל תקין ולהליכים שקופים ותקינים אנחנו מעבירים נוהל קיים - - -

עבד אל חכים חאג' יחיא: בוא נתמקד בראשון, במבקר המדינה.

חן בר יוסף: גם מבקר המדינה אבל לא רק; הטיוטות של התקנות האלה קיימות אצלנו עוד קודם, אבל הן לא הגיעו לכלל סיום.

חן בר יוסף: לשמחתנו אנחנו סוף-סוף מביאים את זה, כתקנות של שר האנרגיה, והן למעשה די מאמצות נהלים קיימים שכל החברות מכירות כבר שנים ושאיתם אנחנו עובדים כבר שנים.

איתן כבל: אנחנו נלך בדרך הפוכה הפעם.

איתן כבל: מכיוון שהכללים האלה מוכרים לכם - - -

גל נוי אפרת: אלה תקנות חדשות שמחליפות נוהל.

איתן כבל: הנוהל מוכר.

איתן כבל: אבל יש כאן מספר תיקונים, ואין לי ספק שחברות הגז תתנגדנה להן - - -

עבד אל חכים חאג' יחיא: בואו נתמקד בשינויים.

איתן כבל: בדיוק.

איתן כבל: בואו תשימו לי את הכמה נקודות של ההתנגדויות, או של הבקשות שלכם, וננסה לתת לזה את המענים.

חן בר יוסף: אז אני אומר את שלושת השינויים המרכזיים.

חן בר יוסף: לחברות שעיסוקן בתחום השיווק אנחנו מבקשים להעלות את מספר הטכנאים המזערי בחברה.

חן בר יוסף: היום חברה צריכה מתקין גפ"מ רמה 2 אחד, ובעקבות התקלות אנחנו רוצים לדרוש שני מתקיני גפ"מ, כאשר אחד מהם הוא מתקין רמה 2, מה שאומר שאחד מהם יכול להיות מתקין רמה 1.

חן בר יוסף: דבר שני, חובה של החזקת מתקין גפ"מ רמה 2 על כל 1,000 צרכנים לא ביתיים, במקום מתקין גפ"מ רמה 2 על כל 2,000 צרכנים לא ביתיים.

חן בר יוסף: מדובר על תעשייה, על צרכנים מסחריים – צרכנים עם כמויות צריכה גדולות ועם מתקנים מורכבים.

חן בר יוסף: דבר שלישי, העלאת מספר הבדיקות המקדמיות.

חן בר יוסף: אנחנו מכירים את הבדיקה החמש-שנתית שכל חברה עושה, אבל אין בדיקה של כל המכלול.

חן בר יוסף: עד היום החובה הייתה בדיקה מדגמית של החברה על כל המכלול של 1% בשנה או עד 250 מתקנים, והיום אנחנו רוצים 1% לכל חצי שנה ולא יותר מ-500 מתקנים בשנה.

חן בר יוסף: זאת אומרת, העלאה פי שניים של מספר הצוברים, מרכזיות, מתקנים שאותם בודקת החברה בבדיקה מדגמית.

חן בר יוסף: אני מזכיר שעדיין מדובר על כמות מאוד מאוד קטנה.

קריאה: זה פי ארבעה.

חן בר יוסף: כן, זה 500 בחצי שנה, שזה פי ארבעה.

חן בר יוסף: אבל עדיין מדובר על 1%, מה שאומר שייקח לי 50 שנה לעבור על כל מתקניו.

עבד אל חכים חאג' יחיא: הבדיקה המדגמית הזאת – יכול להיות שיהיו מקומות שלא יגיעו אליהם לעולם.

עומר גורדון: זה בנוסף לבדיקות - - -

גל נוי אפרת: זה בנוסף לבדיקות שהם מחויבים לערוך על כל מתקן.

עבד אל חכים חאג' יחיא: אני מבין.

עבד אל חכים חאג' יחיא: אבל בבדיקה המדגמית יכול להיות שיהיו מקומות שלא יגיעו אליהם.

עבד אל חכים חאג' יחיא: אבל אנחנו מכוסים בבדיקה השגרתית.

איתן כבל: חאג' יחיא, אני רוצה להזכיר נקודה אחת.

איתן כבל: נמצאות פה הבנות של הצוברים, חנה רוטנמר ודורית מרדכי, שבזכותן סוף-סוף משרד האנרגיה יצא לפרויקט של מיפוי של כל הצוברים במדינת ישראל.

איתן כבל: ולחשוב שעד לרגע זה אין מיפוי שכזה.

איתן כבל: בזכות שתיהן ובזכות עוד כמה צדיקות וצדיקים ניהלנו מאבק, ולשמחתי המשרד כבר יצא לדרך, ותוך שלוש שנים בעזרת השם...

איתן כבל: וגם זה חלק מהעניין, כי בסוף-בסוף צריך להכניס את כל התהליך הזה לתוך מסגרת מסודרת, קבועה, שיש בה נהלים של איך ומה ולמה.

איתן כבל: חן, מה עוד?

חן בר יוסף: יש עוד שני שינויים.

חן בר יוסף: אחד, דרישה לקבל בעת חידוש רישיון מידע על מספר צרכנים ונתונים לגבי בעלי תפקידים בחברה ואת פרטי הטכנאים של החברה.

חן בר יוסף: והשני, אגרות.

חן בר יוסף: הן נדרשות, כי היום, בחקיקה מודרנית, כאשר נותנים רישיון נדרשות גם אגרות.

חן בר יוסף: האגרות האלה מחושבות בשיטה שהאוצר מכתיב, אי אפשר להמציא פה את הגלגל.

חן בר יוסף: כבר עברנו את ועדת האגרות באוצר, שאישרה את האגרות האלה.

איתן כבל: דרך אגב, האם בדקתם שכל החברות שמספקות גז...

איתן כבל: אני קורא לזה תיקון אתי בנדלר.

איתן כבל: האם תיקון אתי בנדלר נכנס אצל כולן?

איתן כבל: אתה יודע למה אני מתכוון?

חן בר יוסף: כן.

איתן כבל: לפירוט בדמי השימוש, כולל הפירוט של החישוב - - -

עבד אל חכים חאג' יחיא: התשלום הקבוע - - -

חן בר יוסף: לא, אתי דיברה דווקא על תשלום למ"ק.

איתן כבל: יש כאן שני חלקים.

איתן כבל: יש את החלק הראשון, שזאת אתי בנדלר, שבו, עוד לפני החוק שלי, הסדרנו את העניין של איך מתבצעת שיטת החישוב.

איתן כבל: דרך אגב, חן, עכשיו צריך לא בוגר טכניון כדי להבין את זה, אפשר גם בוגר מכללה.

איתן כבל: אז אני כבר אומר לך שאחרי שנשוב מפגרת הקיץ, אם הכנסת הזאת עדיין תחזיק מעמד, אני ארצה שאתם תיתנו לי דוח שבדקתם שכל החברות, כולל הקטנות, אכן מפרסמות את החשבונית לפי הסטנדרטים החדשים, כולל דמי השימוש הקבועים על פי הכללים שאנחנו קבענו.

איתן כבל: יש הערות?

יורם טמיר: לי יש הערה כללית.

יורם טמיר: מדברים פה בהגדרות על מכל מיטלטל לפי תקן 70.

יורם טמיר: העניין הזה עלה כבר בעבר, ואם אינני טועה, אדוני שלח את המשרד לבוא עם תשובות בעניין, כי לא מתבצעת אכיפה של תקן 70 לגבי 35% עד 40%, בהערכה גסה, ממשק המכלים, שכולל כשישה-שבעה מיליון במשק הגז הביתי.

יורם טמיר: העניין הזה נשאר פתוח שנים רבות, ועד היום אף אחד לא נותן דעתו בעניין ואין אכיפה מצד המשרד.

חן בר יוסף: דבר ראשון, זה לא נוגע לתקנות.

חן בר יוסף: דבר שני, מדובר על שינוי בתקן שלא נוגע למכלים היסטוריים - - -

איתן כבל: יש סיבה שאתה מדבר חלש?

יורם טמיר: כי זה פשוט לא נכון.

עבד אל חכים חאג' יחיא: הוא לא מתבייש, הוא לא חושש.

חן בר יוסף: לא חושש בכלל.

חן בר יוסף: אחד, אין לזה שום קשר לדיון הנוכחי.

חן בר יוסף: דבר שני, הנושא - - -

יורם טמיר: בטיחות.

חן בר יוסף: זה לא דיון בטיחות, זה דיון על רישיונות לספקים, ועם כל הכבוד, תקן 70 הוא לא חלק מהדיון על רישיונות לספקים.

איתן כבל: אני מקבל.

חן בר יוסף: דבר שני, הנושא כן נבדק וגם הובהר, גם בכתב, לחברת מרכז הגז, שיורם היה פעם המנכ"ל שלה, שהתקן הזה חל מכאן והלאה, כמו כל התקנים שאנחנו לפחות מכירים בתחום הגפ"מ.

חן בר יוסף: התקן הזה לא חל על מכלים קיימים במשק, הוא חל על כל מכל חדש.

חן בר יוסף: ומהבדיקות שלנו של עמידה בתקן 70, כל מכל חדש שלא עומד בתקן, יש בו טיפול - - -

יורם טמיר: אני חושב שיש פה טעות יסודית - - -

חן בר יוסף: אבל אני חושב שזה לא המקום לדיון הזה, כי אחרת לא נוכל להתקדם בתקנות.

יורם טמיר: אבל יש טעות יסודית, משום שעל פי חוק התקנים תקן רשמי חל גם רטרואקטיבית, אלא אם כן נעשתה הכרזה – והכרזה לא נעשתה כאן מעולם.

גל נוי אפרת: זה לא נכון.

גל נוי אפרת: הכלל הוא שתקן רשמי הוא כמו חוק והוא חל מיום חקיקתו, אלא אם כן יש הוראה ספציפית - - -

יורם טמיר: לא, אלא אם כן נעשתה הכרזה.

יורם טמיר: ולא נעשתה הכרזה.

יורם טמיר: עד היום לא נעשתה הכרזה שמחריגה אותו.

גל נוי אפרת: אבל זה לא הכלל.

גל נוי אפרת: הכלל הוא - - -

יורם טמיר: כדאי שתקבלו ייעוץ משפטי בעניין.

חן בר יוסף: בדקנו עם היועץ המשפטי לממשלה.

גל נוי אפרת: הנושא הזה נבחן והחברה שלכם קיבלה מענה - - -

יורם טמיר: לא, לא קיבלנו מענה.

גל נוי אפרת: קיבלתם מענה.

איתן כבל: טוב, חברים, זה לא פניות ציבור פה, בואו נתקדם.

איתן כבל: גברתי, בבקשה.

שרון דובקין: הייתי רוצה לציין בהקשר של אגרות שהיה מאוד נחמד אם היו גם אגרות שדואגות לנפגעים במקרה של פיצוץ גז, מה שלא קורה היום.

שרון דובקין: היום אנחנו נדרשים לשקם את עצמנו, בין אם זה בגוף ובין אם זה ברכוש, ולמעשה אנחנו נדרשים לבלות הרבה שנים בבתי משפט כדי לקבל פיצוי במקרה של רשלנות מצד חברות הגז.

שרון דובקין: החוק מחייב את חברות הגז לעשות ביטוח, אבל הן לא מפעילות אותו, כי אז הן לוקחות על עצמן אחריות לאותו אירוע, וכך יוצא שאנחנו נשארים קירחים מכאן וכאן.

שרון דובקין: אז היות שאנחנו מבינים שהמוצר הוא חומר נפץ, חומר שמתפוצץ, אז במקרה שקרה דבר כזה ובן אדם נפגע בגופו, בנפשו או ברכושו, בואו נחשוב איך אנחנו לא מדרדרים אותו עד למטה, אותו ואת המשפחה שלו, כי מדובר בעלויות של מאות אלפי שקלים – את זה אני יכולה להגיד לכם מניסיוני האישי.

איתן כבל: אוקיי.

חן בר יוסף: ההצעה שלנו כוללת את העובדה שלחברה יש ביטוח.

חן בר יוסף: הפעלת הביטוח – אגב, כמו בכל תאונה שהיא – תלויה בזה שמישהו יתבע את החברה ואז החברה תפעיל את הביטוח, אלא אם כן היא תחליט לשלם בעצמה.

חן בר יוסף: מעבר לזה, להיכנס לנעלי הנפגע ולתבוע – צריך לבדוק בהתייעצות עם הפרקליטות אם יש מנגנון כזה; אני לא מכיר.

שרון דובקין: אבל הביטוח הוא לחברה, לא לנפגע, ואם היא מפעילה את הביטוח אז היא לוקחת אחריות.

שרון דובקין: זה מה שקרה במקרה שלי, ולכן לא הופעל שום ביטוח, למרות שהוא קיים.

חן בר יוסף: אני לא מומחה לביטוחים, אבל אם היה ביטוח אז הנפגע היה צריך לתבוע גם את הביטוח, כמו בתאונות דרכים חלילה, שאנחנו תובעים את הביטוח על מנת לקבל את הדרישה הזאת.

שרון דובקין: גם במקרה בגילֹה היה צורך בהרבה מאמצים פוליטיים כדי להפעיל את הביטוח, דבר שלקח שנים אחרי.

שרון דובקין: לא ייתכן שאתם משאירים אותנו מופקרים, קירחים מכאן ומכאן, בקושי מצליחים לעמוד על הרגליים וגם במצב שאנחנו נכנסים להוצאות כלכליות אדירות ששום משפחה ממוצעת לא יכולה להתמודד איתה.

אושרית חלפון: אני אושרית חלפון, ראש צוות ייעוץ ביטוחי ב"ענבל" חברה לביטוח.

אושרית חלפון: אנחנו בעצם יועצי הביטוח של המדינה, לרבות בעניין דרישות הביטוח שמופיעות בתקנות.

אושרית חלפון: את דיברת על חבות ואחריות בביטוח.

אושרית חלפון: בשביל שחברת ביטוח תכסה אירוע, קודם כול היא צריכה להוכיח חבות, רשלנות - - -

שרון דובקין: המוקדן שלי אמר שהוא לא עשה כלום, וזה לא עזר.

איתן כבל: גברתי, אני רוצה לדבר על העקרונות - - -

שרון דובקין: אבל אני אומרת שזה מקרה מאוד מובהק שבו יש הודאה וזה עדיין לא מופעל.

שרון דובקין: יש פה בעיה.

איתן כבל: תראי, זה שתי נקודות שונות.

איתן כבל: אני בוודאי לא רוצה למנוע ממך להציג את הדברים, אבל אני רק...

איתן כבל: מה שאני מנסה לומר – את כבר ענית לי רע.

איתן כבל: כמו סוכני ביטוח.

איתן כבל: שכבר אני יודע שאני בצרה.

איתן כבל: שכבר אני יודע שאני יוצא בלי כלום.

איתן כבל: הרי מה העניין?

איתן כבל: היועצים הם לא איך לתת, הם איך לא לתת.

אושרית חלפון: לא, זה לא התפקיד של היועצים, זה התפקיד של חברות הביטוח.

איתן כבל: אני יודע, אבל לא משנה.

איתן כבל: חן בר יוסף, לא נקיים עכשיו על זה דיון, כי זה לא הנושא המרכזי כאן, אבל אני כן מבקש לתת תשובה מוסמכת לשרון דובקין בעניין.

איתן כבל: יש אירוע גז, ותמיד צריך להוכיח רשלנות, אבל בסוף הגז לא התפוצץ ככה מעצמו, בסוף היה אירוע שמישהו אחראי לו.

איתן כבל: זה יכול להיות או אלה שמילאו, או מי שהתקין, או מי שטיפל – אבל בסוף זה מישהו, זה לא דבר שקורה מאליו.

איתן כבל: זה מישהו שפישל בתהליך, זה לא קורה סתם.

איתן כבל: ועל זה צריך לתת תשובה.

איתן כבל: אז אני רוצה לקבל תשובה לגבי זה, וכשנגיע לסעיף 7 אנחנו גם נרחיב בעניין הזה.

איתן כבל: בואו נתחיל את ההקראה.

גל נוי אפרת: תקנות הגז (בטיחות ורישוי) (רישוי ספקי גז), התשע"ח-2018 בתוקף סמכותי לפי סעיפים 9, 10(א), 14, 29(א) ו- 30 לחוק הגז (בטיחות ורישוי), התשמ"ט-1989 (להלן – החוק), לעניין תקנות 7(ב)(3) ו-(4) וכן לעניין ההוראות הנוגעות להובלה של גז שבתוספות הראשונה והשנייה – בהסכמת שר התחבורה והבטיחות בדרכים, ולעניין תקנה 5 – באישור שר האוצר לפי סעיף 39ב לחוק יסודות התקציב, התשמ"ה-1985, באישור ועדת הכלכלה של הכנסת, אני מתקין תקנות אלה:

איתן כבל: יש הערות?

אבי פרל: אני אבי פרל, ממרכז הגז.

אבי פרל: "גפ"מ" – כשניסו להגדיר אותו, משום מה לא כתבו מהו התקן שלו.

אבי פרל: לגפ"מ יש תקן 1134, וכשמגדירים גפ"מ – גז פחמימני מעובה – לדעתי צריך שיהיה רשום "תקן 1134".

גל נוי אפרת: יש הגדרה של המונח "גז פחמימני מעובה" בחוק הגז (בטיחות ורישוי), 1989,ואנחנו לא חושבים שצריך לעשות את התיקון הזה, ואם צריך, לא זה המקום, כי יש כבר הגדרה בחוק הגז, והתקנות האלה מותקנות מכוח חוק הגז.

קריאה: אז צריך להוסיף "כהגדרתו בחוק הגז".

גל נוי אפרת: לא צריך, אלה הכללים של ניסוח של חקיקה.

גל נוי אפרת: ברגע שמשתמשים במונח בתקנות - - -

איתן כבל: אני מקבל את עמדתך, גל נוי.

איתן כבל: אני גם יודע לזהות מתי את לא חלושעס בהחלטתך.

אבי פרל: דבר שני, צריך להיות "גפ"מ בתחבורה" ולא "גפ"מ תחבורה".

איתן כבל: כפרה, נהיית לי אליעזר בן יהודה?

אבי פרל: כל הניואנסים הקטנים האלה... ובנוסף, "היתר להפעלת מטען" וכל מה שקשור – אין דבר כזה בחוק.

אבי פרל: יש דבר שנקרא היתר הקמה, ועכשיו הוסיפו משהו שלא מוזכר בשום מקום: "היתר הפעלה".

איתן כבל: אוקיי, העניין ברור.

גל נוי אפרת: כמו כל דבר חקיקה, אנחנו מפרשים את החוק באופן תכליתי, והתכלית של החוק אומרת שמנהל לענייני בטיחות הגז יפקח על מתקני גז גם בשלב של ההתקנה וגם בשלב של ההפעלה שלהם, וכך אנחנו גם נוהגים בפועל.

גל נוי אפרת: כך שהעמדה שהציג מר פרל, שלפיה אין למנהל סמכות בכל מה שקשור להפעלת המתקן, לא מקובלת עלינו, ולכן אנחנו דוחים את הטענה הזאת.

אבי פרל: אנחנו לא צריכים היתר הפעלה, הוא יכול לבוא ולבחון מתי שהוא רוצה, 24 שעות, 365 יום בשנה.

אבי פרל: היתר הקמה אנחנו צריכים, ועכשיו מכניסים לנו עוד בקשה לעוד היתר.

גל נוי אפרת: א', זה לא הנושא של הדיון, מכיוון שהתחום הזה מוסדר בחוק הראשי ולא פה - - -

איתן כבל: עזבי, הבנתי, אני לא מקבל את עמדתו.

איתן כבל: תודה, אני מעלה להצבעה - - -

אבי פרל: דבר נוסף, חסרה הגדרה, שהייתה, למפקח בטיחות, שמשום מה לא מופיעה בכלל בהצעה.

גל נוי אפרת: אנחנו פשוט התייחסנו לזה בגוף התקנות, בתוך תקנה 7(א)(5).

גל נוי אפרת: פשוט פירטנו את התפקידים של מפקח הבטיחות ולכן אין צורך להוסיף את ההגדרה של המונח הזה בסעיף ההגדרות.

איתן כבל: לכשנגיע לשם, אם נראה שזה בכל זאת נדרש אז נוציא את זה בחזרה להגדרות.

אבי פרל: אדוני, יש לי עוד הערה לסעיף הזה.

אבי פרל: אין דבר כזה "הובלת גפ"מ".

אבי פרל: אין שום רכב של הובלת גפ"מ.

אבי פרל: יש דבר שנקרא בחוק רכב להובלת חומ"ס.

אבי פרל: אנחנו כפופים להובלת חומ"ס.

איתן כבל: העניין ברור.

חן בר יוסף: אבל הוא מוביל גפ"מ, הוא לא מוביל ברום.

אבי פרל: נכון, אבל חומ"ס נותן לך מספר סעיפים שאתה יכול - - -

איתן כבל: אדוני, בבקשה.

דקל שלמה: אני דקל שלמה, ראש תחום גפ"מ במינהל הדלק והגז.

דקל שלמה: לגבי כל נושא הבטיחות, שזה הובלת חומ"ס, כמו שהוא ציין – הוא צודק שצריך הובלת חומ"ס, אבל יש מספר ייעודי לכל חומר.

דקל שלמה: יש מספר ייעודי, מספר או"ם, שמגדיר את החומר הזה, וזאת הכוונה פה.

דקל שלמה: הכוונה היא למוביל של החומר הזה, גפ"מ.

אבי פרל: מאה אחוז, אבל שיהיה כתוב הובלת חומ"ס.

אבי פרל: הרי יש קוד או"ם לכל תחום שאנחנו מובילים, ולכל גז יש את הקוד שלו.

אבי פרל: זה הובלת חומ"ס, זה לא הובלת גפ"מ.

איתן כבל: אני חושב שההתייחסות של מר חומ"ס דקל שלמה עונה על העניין הזה.

איתן כבל: לא נתחיל לרדת פה לרזולוציות האלה.

חן בר יוסף: זה גם לא חידוש, זה מצב קיים.

איתן כבל: כן, אתה מבקש פה שאנחנו נשנה את מה שכולם כבר לגמרי עליו.

אביגל כספי: אני רק אעיר הערה שבעצם יש פה בהגדרות שימוש בתקנים, ובגלל שאלה תקנות שחלות על מבקשי הרישיון, שהם בעצם אנשי המקצוע שצריכים להיות מעורים בתקנים, אנחנו לא רואים כאן בעיה בעניין הזה.

אביגל כספי: כשהחוק נוגע לצרכני הקצה, לאדם הפשוט, כאשר הוא נדרש לדעת את הדברים שכתובים בתקן, אז אנחנו בדרך כלל מתערבים, אבל פה לא מתעוררת הבעיה הזאת ואין בעיה עם ההפניה לתקנים.

איתן כבל: אוקיי.

איתן כבל: אני מאשר את סעיף ההגדרות.

איתן כבל: בעד הסעיף – פה אחד

איתן כבל: הלאה.

איתן כבל: יש הערות?

איתן כבל: בבקשה.

עומר גורדון: אנחנו מבקשים להחריג מההוראה של החוק את תחנות התדלוק לשימוש עצמי.

עומר גורדון: יש תחנות תדלוק במפעלים שיש להם למשל מלגזה והם מתדלקים את עצמם.

עומר גורדון: אין דינן כדין תחנת תדלוק שבה מגיעים רכבים מזדמנים מבחינת הדרישות לפיקוח עליהן.

חן בר יוסף: דינן לחלוטין זהה.

חן בר יוסף: הסיכון שנובע מהן הוא סיכון זהה - - -

איתן כבל: אוקיי, אני מקבל.

איתן כבל: הלאה.

יותם אדמי: כמה דברים.

יותם אדמי: בנוהל הקיים היום למתן רישיון יש שבעה סוגי רישיונות שונים.

יותם אדמי: היום בא מינהל הדלק והגז ולמעשה מבקש להכפיל את הכמות של הרישיונות.

יותם אדמי: אני גם אזכיר שבגין כל בקשה יש אגרה בסכומים ניכרים.

יותם אדמי: בנוסף, יש כאן כמה תחומי רישיון שאי אפשר לעסוק בהם לבד, כלומר הם אינהרנטיים – למשל מילוי גפ"מ במכלית.

יותם אדמי: אין ספק גז שצריך רק מילוי גפ"מ במכלית, כלומר, אם הוא מתעסק בהובלת גפ"מ אז אינהרנטית הוא מתעסק גם בדבר הזה.

יותם אדמי: כך שמילוי גפ"מ במכלית זה סתם משהו נוסף, ולטעמנו הוא צריך לרדת, ולדעתי יש עוד כמה.

יותם אדמי: אנחנו הזמנו את מינהל הדלק והגז לבחון את הדבר הזה, אבל לא שמענו מהם משהו בעניין.

יותם אדמי: לגבי סעיפים (6) ו-(7) צריך לכתוב "הובלת גפ"מ במכלים מיטלטלים" ו"הובלת גפ"מ במכלים שלא למילוי חוזר".

יותם אדמי: לגבי סעיף (8), "אחסון גפ"מ במכלים נייחים", צריך להוסיף "במיתקן אחסון".

איתן כבל: חן, התייחסות.

חן בר יוסף: לגבי סעיף 8, "אחסון גפ"מ במכלים נייחים במתקן שאינו משמש צרכן גז" – אנחנו יכולים לקבל את זה.

עומר גורדון: נאמר "במתקן אחסון".

גל נוי אפרת: אני מציעה להשתמש באותו נוסח של התיקון בפסקה (4), "שאינו משמש צרכן גז".

גל נוי אפרת: כי אין פה הגדרה של "מתקן אחסון".

גל נוי אפרת: בכל מקרה, הכוונה היא ברורה – אחסון רק במכל שמשמש לצורכי התפעול של הספק ולא משמש את צרכן הקצה.

עומר גורדון: כן, זו הכוונה.

חן בר יוסף: לגבי הרישיון למילוי גפ"מ במכלים מיטלטלים, יש לנו חברות קטנות שאין להן מתקן למילוי גפ"מ והן שוכרות שירותים, ולכן הן הולכות לבקש רק רישיון לשיווק גפ"מ במכלים מיטלטלים.

חן בר יוסף: לכן הרישיון שלהן הוא יותר מצומצם ואין להן צורך ברישיון אחר.

חן בר יוסף: כאשר היא תקים מתקן למילוי גפ"מ במכלים מיטלטלים היא תצטרך רישיון להפעלת מתקן כזה.

יותם אדמי: אבל חן, לא על זה דובר.

יותם אדמי: דובר על (3), "מילוי גפ"מ במכלית".

יותם אדמי: אתה יכול לתאר לי ספק גז שצריך לבקש רק את הדבר הזה?

יותם אדמי: אין דבר כזה.

חן בר יוסף: כמו שבורשטיין רק מילאו - - -

יותם אדמי: בורשטיין מקבל רישיון הובלת גפ"מ.

חן בר יוסף: כמו שבורשטיין מבצע רק הובלה – והרי אם היית שואל את עצמך האם תקום חברה כזאת היית חושב שלא – אז אותו דבר מחר יכול לקום מישהו - - -

איתן כבל: אבל אני לא מבין מה הבעיה; אם אתה לא עושה את זה אז ממילא - - -

יותם אדמי: לא, לא זה העניין - - -

חן בר יוסף: בתחום הדלק אכן יש לנו חברות כאלה.

חן בר יוסף: יש חברה ממשלתית מאוד גדולה שמתעסקת באחסון דלק והוצאתו החוצה בלבד.

חן בר יוסף: היא לא משווקת, לא מוכרת, לא כלום.

חן בר יוסף: אז האם מחר לא יכולה לקום חיה כזאת?

חן בר יוסף: התשובה היא שכן יכולה.

יותם אדמי: אני אנסה להבהיר לאדוני - - -

איתן כבל: אני רוצה להבין מה זה מפריע לאדוני - - -

עומר גורדון: כי כל סעיף נושא אגרה.

איתן כבל: אבל אם אתה לא משתמש בזה אז אתה לא צריך אגרה.

יותם אדמי: לא, זה בדיוק העניין.

יותם אדמי: היום יש חברות שמקבלות רישיון ספק גז ממינהל הדלק והגז שמתעסקות בהובלת גפ"מ.

יותם אדמי: הן לוקחות גפ"מ מנקודה מסוימת לנקודה אחרת, וממלאות כמובן את המכלית.

יותם אדמי: היום הן נדרשות לקבל רק רישיון להובלת גפ"מ.

יותם אדמי: ובא היום מינהל הגז ואומר, לא, אתם צריכים מהיום לקבל שני רישיונות – גם להובלת גפ"מ וגם רישיון למילוי גפ"מ במכלית.

חן בר יוסף: לא, רק הממלא, לא המתמלא.

חן בר יוסף: הממלא צריך לקבל רישיון למלא גפ"מ במכלים.

חן בר יוסף: לו הייתי לקוח שלך, לא אני זה שהיה צריך לקבל רישיון בשביל להיות צרכן גפ"מ.

איתן כבל: הבנתי.

עידן בן ארי: מילה אחת, אדוני.

עידן בן ארי: היום, לפי הנוהל שקיים כבר עשר שנים יש שבעה סוגי רישיונות.

עידן בן ארי: לעומת זאת, בתקנה הזאת יש 14 אגרות.

עידן בן ארי: כל שורה נושאת אגרה.

איתן כבל: אף אחד לא אוהב לשלם כסף, בטח לא אתם.

עידן בן ארי: אף אחד.

עידן בן ארי: אז השאלה אם חייבים את כל ה-14, אפרופו בירוקרטיה וסוגי רישיונות וכו'.

עידן בן ארי: אם אפשר לצמצם ולאחד – על הכיפאק.

עידן בן ארי: זאת הנקודה.

הדר זיו: עוד נקודה אחת.

הדר זיו: לגבי מה שאמר חן, שאם ספק משתמש בקבלן אז הוא לא צריך לקבל את הרישיון על זה: אם יש לו אחריות על תחום הפעילות הזאת אז הוא כן צריך לקבל את הרישיון הזה.

איתן כבל: אבל זה לא מה שנאמר פה.

איתן כבל: חן, השאלה שאני שואל היא שאלה אחרת.

איתן כבל: הרי בסוף-בסוף מדובר בכסף.

איתן כבל: אז שלא תיווצר אצלי התחושה שיש כאן פילוח של הסעיפים כמו אמבות.

חן בר יוסף: לא, לא, זה לא סכומים שמשרד האנרגיה הולך להשתנות בגינם.

חן בר יוסף: יש 22 מתקנים למילוי גפ"מ - - -

עומר גורדון: התקציבים של החברות הולכים להשתנות.

לאה ורון: לכמה זמן הרישיון?

גל נוי אפרת: שלוש שנים, ולפי ההצעה שעומדת על הפרק הוא יעלה לחמש שנים.

עומר גורדון: רגע, אז אתה אומר שתקציב משרד האנרגיה יכול לוותר על האגרות?

חן בר יוסף: לא, לא אמרנו את זה.

חן בר יוסף: זה הולך לאוצר המדינה.

חן בר יוסף: אבל, מילוי גפ"מ במכלים מיטלטלים, האגרה בגינו לשלוש שנים היא 610 שקלים.

חן בר יוסף: כלומר, 200 שקל לשנה למתקן למילוי מכלים, שממלאים בו עשרות או מאות - - -

איתן כבל: אח שלי, זה עוד מטר במרפסת.

חן בר יוסף: לא, זה אפילו זה לא.

איתן כבל: עמדתכם נדחתה.

איתן כבל: הלאה.

לאה ורון: רגע, מה עם תקנה 2?

איתן כבל: אני מאשר אותה.

גל נוי אפרת: עם התיקון של פסקה (8)?

איתן כבל: כן, עם התיקון של (8).

איתן כבל: בעד הסעיף בכפוף לשינויים שנאמרו לפרוטוקול – פה אחד

אביגל כספי: יש לי הערה.

אביגל כספי: ממה שהבנתי מגל, הספק יכול להיות גם יחיד.

אביגל כספי: גם החוק כיום, בסעיף 12, אומר שספק הגז יכול להיות או תאגיד או יחיד.

אביגל כספי: ולכן הצעתי שסעיף 3 ישונה כך שתהיה בעצם אפשרות לחתימה על ידי יחיד או על ידי חברה.

גל נוי אפרת: נכון, החוק בנוסח שלו כיום מאפשר גם ליחיד להיות ספק גז.

גל נוי אפרת: אמנם כמעט כל ספקי הגז במדינת ישראל הם תאגידים, הם חברות, אבל מכיוון שהחוק מאפשר את זה אנחנו כמובן לא מתנגדים להוסיף את הפסקה הזאת - - -

איתן כבל: יקירה, זה יותר מדי כדרורים ברחבה.

איתן כבל: אתם מסכימים לעניין?

חן בר יוסף: נאשר את זה ונמצא את הנוסח המתאים.

לאה ורון: גם את הבקשה לשלוש או חמש שנים לספק גז?

גל נוי אפרת: כן.

גל נוי אפרת: דרך אגב, בחוק החדש אנחנו מבקשים להגביל את האפשרות להיות ספק גז רק לחברה, כך שזה לא יהיה רלוונטי.

גל נוי אפרת: אבל כרגע זה כן.

יותם אדמי: אדוני, מילה קצרה לגבי זה.

יותם אדמי: הסעיפים שהוקראו כרגע הם למעשה איזשהו תרגום של סעיף 35 בנוהל למתן רישיון היום.

יותם אדמי: אני מתחבר בדיוק לדברים שאמר אדוני בישיבה הקודמת בעניין החובות המוטלות על מינהל הדלק והגז להגיב על בקשות ולענות, בשביל לא ליצור איזשהו פקק בירוקרטי.

יותם אדמי: בנוהל הקיים היום יש סעיפים מאוד מפורטים שאומרים שאחרי שמגישים המנהל עונה תוך 90 ימים, ואם לא אז תוך 14 ימים, כלומר, יש פרוצדורה מאוד מסודרת.

יותם אדמי: אלא שכל הפרוצדורה הזאת נעלמה לחלוטין במסגרת התקנות האלה.

יותם אדמי: ואפילו לא צריך לנסח אותן, הן כבר מנוסחות בנוהל למתן רישיון.

גל נוי אפרת: אני חוזרת על אותו מענה שנתתי לטענה הזאת, שעלתה גם בדיון הקודם.

גל נוי אפרת: ההסדרה של לוחות הזמנים היא בחוק הגז.

גל נוי אפרת: היא היום בחוק הגז והיא גם תישאר שם בחוק החדש.

איתן כבל: תודה.

איתן כבל: בואי נמשיך.

גל נוי אפרת: אנחנו מבקשים להוסיף פה תקנת משנה (ג), שאומרת שדיווח על שינוי בפרט 14 – שזה הכתובות של המכלים – יועבר למנהל לא יאוחר מיום העבודה הראשון בחודש שלאחר החודש שבו בוצע השינוי.

קריאה: מה זה פרט 14?

גל נוי אפרת: הכתובות של הצוברים.

גל נוי אפרת: במקום שזה יהיה לא יאוחר משמונה ימים, אנחנו רוצים את הכול באופן מרוכז אחת לחודש.

הדר זיו: רק לבקש שיגדירו את המילה "שינוי".

הדר זיו: מה זה "שינוי"?

גל נוי אפרת: זה בדיוק מה שעשינו כשמחקנו את המילה "מהותי" והוספנו את - - -

הדר זיו: מחקתם את הכול, לא?

גל נוי אפרת: אתם מגישים בקשה לפי הטופס שנמצא בתוספת לתקנות, וכל שינוי בפרטים של הבקשה, חלה עליו תקנת משנה (א), שלפיה צריך להודיע על כך למנהל בכתב לא יאוחר משמונה ימים מיום השינוי, למעט שינוי בפרטים ספציפיים שכתבנו בתקנת משנה (ב), שלגביהם לא חלה חובת דיווח.

גל נוי אפרת: ועל פרט 14 חלה חובת דיווח, אבל במועד שונה מזה שקבוע בפסקה (א).

יותם אדמי: אנחנו מבקשים להוסיף לרשימת המוחרגים גם את תקנה 8(ב), נראה לי שזה מתבקש.

יותם אדמי: תקנה 8(ב) מדברת על נושאי משרה בחברה.

יותם אדמי: הרי מן הסתם לא מעניין את מינהל הדלק והגז אם סמנכ"ל הכספים בחברה א' מתחלף במישהו אחר.

יותם אדמי: מעניין אם המנכ"ל מתחלף, אם המפקח על הבטיחות מתחלף, אבל לא כל אחד.

גל נוי אפרת: אבל יש נושאי משרה שכן חשוב לדווח ולכן אני מציעה שכן נשאיר - - -

יותם אדמי: נושאי משרה שכן חשוב לדווח מוסדרים במסגרת פרטים 2, 3 ו-7.

יותם אדמי: אם יהיה בהם שינוי אנחנו נדווח.

יותם אדמי: אבל לא על כל נושא משרה.

יותם אדמי: גם ההגדרה של נושא משרה היא הרבה יותר רחבה ממה שמוגדר פה.

יותם אדמי: חשוב שאם המנכ"ל או מפקח הבטיחות מתחלפים, תדעו מזה, אבל לא כל דירקטור שמתחלף בחברה מעניין אתכם.

איתן כבל: יש בזה היגיון.

יותם אדמי: אדוני, בזמן שהם מתייעצים אני אעלה נקודה נוספת.

יותם אדמי: לטעמנו במקום שמונה ימים זה צריך להיות 14 ימים.

יותם אדמי: יש פה מנגנון של הרבה מאוד עדכונים שצריכים לזרום - - -

איתן כבל: נדמה לי שהם ביקשו חודש.

יותם אדמי: לא, הם ביקשו שמונה ימים.

איתן כבל: לא, אבל הם תיקנו את זה ל-30 יום.

אביגל כספי: לא בדיוק.

אביגל כספי: כל השינויים הם שמונה ימים, אבל יש רשימה של פריטים שהם מבקשים שיועברו בצורה מרוכזת פעם בחודש.

חן בר יוסף: בהגדרות, בנושא משרה, יש פירוט מאוד רחב, שחלקו כן מעניין תוך כדי הרישיון וחלקו פחות.

חן בר יוסף: ההגדרות כרגע מדברות על המנכ"ל, מנהל עסקים ראשי, משנה למנכ"ל, סמנכ"ל, כל ממלא תפקיד כאמור בחברה אף אם תוארו שונה, ודירקטורים או מנהל הכפוף במישרין למנהל הכללי.

חן בר יוסף: בוא נגיד למה זה רלוונטי.

חן בר יוסף: זה רלוונטי לתהליך שבו חלילה אנחנו נדרשים לחקור חברה ואת נושאי המשרה בה, ואז אנחנו מוציאים להם מכתבים, אלא שאומר מאן דהוא "אני כבר לא בחברה, פנית לאדם הלא נכון", ואז החקירה מתעכבת, בירור האמת מתעכב - - -

איתן כבל: אני חושב שהוא צודק.

איתן כבל: זה עניין טכני.

חן בר יוסף: רגע.

חן בר יוסף: עכשיו, האם בדירקטוריון אני חייב לדעת על כל שינוי בחברה תוך כדי הרישיון?

חן בר יוסף: התשובה היא לא.

חן בר יוסף: אז לכאורה ההגדרה כרגע היא יותר מדי רחבה בשביל התיקון הזה, אבל בתוכה יש סעיפים שאני כן חייב אותם תוך כדי הרישיון של החברה.

יותם אדמי: אבל זה כבר מוסדר לך בפרטים האחרים - - -

חן בר יוסף: לא הכול, רק המנכ"ל.

חן בר יוסף: אז בוא נכתוב "למעט הדירקטוריון".

איתן כבל: חבר'ה, נו באמת, זה עניין טכני, והוא צריך להיות בצורה רצופה ושוטפת.

איתן כבל: הרי אתה ממילא מדווח לרשם החברות, אז בסך הכול אתה מוציא את זה ומעביר גם להם.

עודד גולן: אדוני, לרשם החברות מעבירים דיווח פעם בשנה על השינויים בתאגיד, ולא תוך שמונה ימים מהרגע שהם קורים.

עודד גולן: למיטב הבנתי כל חברות הגז בארץ הן חברות פרטיות, ולכן הן לא מדווחות לציבור.

חן בר יוסף: שוב, מה שמעניין אותנו זה נושאי משרה רלוונטיים לתחום שבו חלילה יכולה להתבצע חקירה - - -

איתן כבל: נכון, זה נראה לי הגיוני.

יותם אדמי: אז תגדירו מי - - -

חן בר יוסף: בוא נחריג דירקטורים.

חן בר יוסף: לא מעניין אותי שינוי בדירקטורים תוך כדי.

אבי פרל: זה לא בעיה, אבל הדיווח בתוך שמונה ימים על הצוברים – את זה אני חשבתי שמעבירים לפחות ל-30 יום.

חן בר יוסף: העברנו את זה לסוף החודש.

חן בר יוסף: כלומר, פעם בחודש תעביר לי דיווח.

אבי פרל: אז זה כן עבר לחודש.

אבי פרל: כלומר, השמונה ימים נמחקו.

גל נוי אפרת: לא, השמונה ימים הם רלוונטיים לגבי כל שינוי למעט הרשימה של השינויים שהקראתי.

יותם אדמי: אז אולי תגידו לפרוטוקול מיהם נושאי המשרה החשובים שאתם מבקשים לקבל דיווח לגביהם?

איתן כבל: חברות וחברים, אני מתנצל, אני לא משנה את זה.

איתן כבל: זה כולה עניין טכני של להעביר דיווח, בואו לא נהפוך את זה עכשיו לסיפור המרכזי.

איתן כבל: אני מצביע על 3 ועל 4, כולל השינויים.

איתן כבל: בעד הסעיפים בכפוף לשינויים שנאמרו לפרוטוקול – פה אחד

איתן כבל: אישרתי.

איתן כבל: הלאה.

איתן כבל: יש הערות?

איתן כבל: עודד, בבקשה.

עודד גולן: דבר ראשון, יש פה חוסר סבירות מבחינת הסכומים.

עודד גולן: אני חושב שאם עושים הבחנה בין החברות לגבי הסכום אז אולי צריך לעשות את ההבחנה הזאת גם בדברים אחרים ולומר, זה ספק קטן וזה ספק גדול.

עודד גולן: אני מניח שאף אחד לא רוצה לעשות את זה, אז לא ברור לי למה עושים את זה כאן.

עודד גולן: דבר נוסף, יש פה עניין שהמשרד הולך בעצם להתחיל לגבות תשלומים שהוא עד היום לא גבה, אבל לא כל כך ברור לאן הכסף הזה מיועד.

עודד גולן: חן הזכיר את אוצר המדינה, אבל אולי יהיה נכון לקבוע להם ייעוד מסוים, ככל שאדוני יכול לקבוע בתקנות מה יהיה הייעוד שלהם.

יותם אדמי: אפשר לממן את המוקד המשותף.

חן בר יוסף: לאגרות יש כללים במדינת ישראל והם לא בשליטתנו.

יותם אדמי: אני מדבר בשיא הרצינות.

יותם אדמי: אולי נממן את המוקד המשותף.

עודד גולן: לממן את המוקד, לממן פרסום על זהירות בגפ"מ ודברים מהסוג הזה.

חן בר יוסף: אפילו שבועיים של המוקד המשותף זה לא יכול לממן.

עודד גולן: הכוונה שלי היא להוציא את התקציב חזרה למקום - - -

חן בר יוסף: לאגרות יש כללים ואנחנו בכלל לא שולטים בהם.

איתן כבל: יש פה מישהו שהיה באגף תקציבים בעבר?

איתן כבל: יש כמה כללים.

איתן כבל: כשאתה נכנס לאגף תקציבים מלמדים אותך שתי נקודות בסיסיות.

איתן כבל: אחת, לעולם לעולם לעולם אגרות לא ייעודו לעניין שיכול לקדם את התהליך.

איתן כבל: הנקודה השנייה היא למי הסובסידיה, למצרך או לנצרך.

איתן כבל: אלה שתי נקודות שלא משנה איפה אתה ומי אתה, זו מלחמת עולם.

איתן כבל: דרך אגב, כמעט כל הצעת חוק אנחנו מבקשים שהכסף יועבר ל... למשל, הכספים של אגרת רישוי הרכב – הם אומרים לך "למה זה צריך לעבור אליך?

איתן כבל: אתה צריך 100 מיליארד?

איתן כבל: הנה, יש לך 100 מיליארד".

איתן כבל: כלומר, הם לא אוהבים את המשחק הזה, כי בעצם זה מוציא מבחינתם את התקציב משליטה, ואני לא נכנס עכשיו לשאלה אם זה נכון או לא נכון.

איתן כבל: גברתי, בבקשה.

שרון דובקין: אני רוצה לחדד שוב את העניין של אגרות למען מי שנפגע מאירוע גז.

שרון דובקין: כיום המציאות היא שאנחנו אומרים שמי שנפגע יכול ללכת לבית משפט, אחרי כמה שנים להוכיח, ורק אז יחזירו לו את ההוצאות.

שרון דובקין: אתן חברות ששוות מיליארדים ואנחנו נשארים בלי כלום – בלי עור לגופנו, בלי הרכוש שלנו, בלי הבית שלנו, ללא קורת גג.

שרון דובקין: אני גרתי אצל ההורים שלי שלוש שנים.

שרון דובקין: אני בת 35.

שרון דובקין: אני יכולה להגיד לכם – אולי אתם לא לוקחים את זה בחשבון – שכוויות זה עסק מאוד מאוד יקר.

שרון דובקין: חליפת לחץ מלאה זה 50,000 שקל לחליפה, וצריך שתי חליפות, יום לאחת ויום לשנייה, וצריך להחליף אותן כל שלושה חודשים.

שרון דובקין: סיליקונים זה עוד 10,000 שקל בחודש, כאשר ההשתתפות העצמית היא בין 20% ל-30% על קופת החולים.

שרון דובקין: אחרי שנה הם הסכימו להוריד לי את זה ל-50%.

שרון דובקין: כך שמדובר פה על מאות אלפי שקלים.

שרון דובקין: עכשיו, השאלה למה זה קרה, הסיכוי שהבן אדם אשכרה הלך ופוצץ את עצמו בבלון גז כניסיון התאבדות – בואו נצא מתוך נקודת הנחה שזה היה הפוך, שהוא לא עשה את זה.

שרון דובקין: ואם חס ושלום הוא זה שעשה את זה אז הוא יצטרך להחזיר את הכסף.

שרון דובקין: כי אתם צריכים לזכור שבניגוד לתאונות דרכים, אנחנו נשארים בלי כלום.

שרון דובקין: בלי קורת גג, בלי ביטוח רפואי מלא, כי יש תמיד השתתפות עצמית - - -

איתן כבל: אנחנו תכף נגיע לזה, תכף נעסוק רק בעניין הזה.

איתן כבל: אני מצביע על 5.

איתן כבל: בעד הסעיף – פה אחד

איתן כבל: אושר.

איתן כבל: הלאה, 6.

גל נוי אפרת: בין (ה) ל-(ו) אנחנו מבקשים להוסיף פסקה שנשמטה, במקביל לפסקה שיש בה שיווק למכלים נייחים: הוא יעביר למנהל רשימה עדכנית של כתובות מכלים מיטלטלים המחוברים למערכת גז מרכזית שהוא מספק להם גפ"מ.

גל נוי אפרת: זה בדומה לחובה להעביר רשימה של צוברים.

גל נוי אפרת: זה אותו דבר, זה מערכת מרכזית.

איתן כבל: לפני שנחזור לשאלה של הביטוח, יש הערות?

יורם טמיר: ב-7(א)(1), הדרישות למנהל בכיר בחברה – לדעתי אין רלוונטיות למנהל הכללי.

יורם טמיר: אני אומר את זה גם כמנהל כללי בדימוס.

יורם טמיר: כי הכוונה פה היא לתחומי הנדסה ותפעול.

איתן כבל: חברים, מה דעתכם?

גל נוי אפרת: לא הבנו את ההערה.

יורם טמיר: "מנהל בכיר אצל המבקש העוסק בתחומי הנדסה או תפעול או המנהל הכללי של המבקש, הוא בעל ניסיון של שלוש שנים".

יורם טמיר: אין מנהל כללי שצריך ניסיון של שלוש שנים אם הוא לא מתעסק בהנדסה ותפעול.

גל נוי אפרת: אבל זה או המנהל הכללי או מנהל אחר.

איתן כבל: זה או-או.

גל נוי אפרת: דרישת הניסיון היא או למנהל הכללי או למנהל בכיר.

איתן כבל: זה בעצם נותן מרחב יותר גדול.

איתן כבל: אדוני, בבקשה.

יותם אדמי: תקנה 7 היא הלב של התקנות האלה ויש לי רשימה של דברים.

יותם אדמי: דבר ראשון, לגבי ניסיון של שלוש שנים – לטעמנו זה צריך להיות חמש שנים, כדי לוודא שלאנשים שמקבלים רישיונות לספק גז יש פונקציה מספיק מקצועית מבחינת ותק.

חן בר יוסף: הממונה על ההגבלים לא פה בשביל להסביר שמעכשיו נשמע הערות שקשורות לחסימה של חברות חדשות.

איתן כבל: אתה צודק.

איתן כבל: הלאה.

יותם אדמי: דבר שני, לגבי תקנה 7(א)(2), "לרשותו מיתקני גז הדרושים לצורכי הפעילות לפי הרישיון" – לדעתנו נדרש לפרט על אילו מתקנים מדובר או להבהיר שהכוונה של זה היא כמפורט ב-7(ב), כך שלא תהיה איזושהי יכולת של המנהל להוסיף עוד כל מיני דרישות מעבר למה שהתקנות גם ככה מפרטות.

גל נוי אפרת: אנחנו לא חושבים שיש בזה צורך, לדעתנו הנוסח המוצע הוא ברור.

איתן כבל: נו באמת, הרי ברור שלא יבוא המנהל ויגיד, אוקיי, למרות מה שכתוב כאן, קמתי בבוקר ומתחשק לי שיקימו לי עוד מתקן.

איתן כבל: .. נו, בחייאת דינק, תהיה קצת - - -

יותם אדמי: עכשיו, כשזה בפרוטוקול של הוועדה, זה מניח את דעתנו.

יותם אדמי: אני ממשיך.

יותם אדמי: ב-7(א)(4) כתוב "בשל כל אירוע לפי התוספת השנייה לחוק ופרט 20", ולדעתנו צריך להיות "כמפורט בפרט 20 בבקשה שבתוספת הראשונה", כי דרישת הביטוח נמצאת בחוק עצמו, בחוק המסמיך, והתוספת של הטופס של האישור הביטוחי היא למעשה איזשהו פירוט של אותה חובה.

יותם אדמי: עכשיו, ברגע שבאים ואומרים "ופרט", כלומר, יש חובה כפולה גם לעמוד בדרישות החוק וגם בדרישות אישור הביטוח, עשויים להיווצר כל מיני ניגודים, כי יש כאן פירוט שהוא מעבר לזה.

יותם אדמי: אנשי הביטוח של ענבל בטח מבינים על מה אני מדבר.

יותם אדמי: כלומר, יכול להיות - - -

איתן כבל: אם הם לא העירו על זה אז מה אתה מכריח אותם?

יותם אדמי: יכול להיות ספק גז שמחזיק ביטוח שעומד בדרישות החוק בצורה מלאה, אבל עכשיו, כשחברת הביטוח שלו ממלאת את אישור הביטוח, היא משנה משהו, למשל במקום "ו-" היא כותבת "כ-", כלומר, לא כל מיני שינויים מהותיים, אלא דברים שנובעים מנוסחי פוליסות שרצים במדינת ישראל ונמצאים בפיקוח של הפיקוח על הביטוח.

יותם אדמי: לכן נראה לי שזה לא נכון לבוא ולהוסיף איזושהי דרישה כזאת, שגם לא תאפשר להם איזושהי גמישות.

גל נוי אפרת: קודם כול, אין ניגוד בין הדרישות בחוק לבין הדרישות בתקנות.

גל נוי אפרת: החוק זה המסגרת הכללית והטופס שבתקנות מותאם לדרישות של החוק, כך שזאת לא טענה שהיא נכונה.

יותם אדמי: הוא מפרט יותר.

גל נוי אפרת: בנוסף, אנחנו מבקשים לקבל אישור על עריכת ביטוח, שיהיה לפי טופס מובנה שנכתב בתקנות.

גל נוי אפרת: זה לא איזו הצעה או משהו כזה וולונטרי שאנחנו מציעים לחברות, זה טופס אישור אחיד ואותו אנחנו מבקשים לקבל מכל מי שמבקש רישיון ספק גז.

יותם אדמי: ומה אם הביטוח עומד בדרישות החוק אבל לא בדרישות הביטוח?

גל נוי אפרת: לשר יש סמכות בחוק - - -

איתן כבל: טוב, די, אני הבנתי.

איתן כבל: יותם יקירי, כשיש טענה שאני יודע להתחבר אליה אני הולך איתה, אבל כשזה נראה לי דקדוקי עניות ולא מעבר.

איתן כבל: .. עזוב, נו, בחייך.

יותם אדמי: ניזכר בדיון הזה עוד כמה שנים.

יותם אדמי: עוד שתי הערות מהותיות.

יותם אדמי: אחת, בעניין תקנה 7(א)(5), שמדברת על ההעסקה של מפקח הבטיחות.

יותם אדמי: אני מתחבר לנוהל שכתוב היום, שאומר שהוא יכול להעסיק אותו כעובד שכיר, כקבלן, כל עוד מסגרת ההעסקה מוודאת שהוא יכול לעשות את החובות שלו.

יותם אדמי: לדעתי זו אמירה שחסרה כאן ושצריך להוסיף אותה.

יותם אדמי: האמירה השנייה שלי מדברת על כמות הבדיקות שנדרש מפקח הבטיחות לעשות מדי שנה.

יותם אדמי: כיום, בנוהל הקיים, הוא נדרש לבצע 250 בדיקות מדגמיות.

יותם אדמי: אני לא מדבר על בדיקות של אירועי גז, אני לא מדבר על הדרכות שהוא עושה, הכשרות וכל הדברים האלה – בנוסף לכל זה הוא גם צריך לעשות עוד 250 בדיקות מדגמיות מדי שנה.

יותם אדמי: ועכשיו בא פה מינהל הדלק והגז ואומר שהוא רוצה שהוא יעשה מעכשיו 500 מדי חצי שנה, כלומר 1,000 בסך הכול, שזו הכפלה פי ארבעה של כמות הבדיקות המדגמיות.

איתן כבל: ומה הבעיה?

יותם אדמי: אני עוד רגע אסביר.

יותם אדמי: יתרה מכך, יש פרשנות מסוימת, שאני אשמח שמינהל הדלק והגז יתייחס אליה, שתגיד שספק גז שמתעסק גם בשיווק מכלים מיטלטלים וגם בשיווק גפ"מ ממכלים נייחים, יש לו חובה כפולה, כלומר לא 1,000 אלא 2,000.

יותם אדמי: ויש הרבה מאוד ספקי גז כאלה, שעושים גם וגם.

יותם אדמי: כך יוצא שאותו מפקח בטיחות, במקביל לכל התפקידים שאנחנו מטילים עליו, גם בתקנות האלה, גם בצו אירועי גז וגם מכוח החובה הכללית שלו כפונקציה הבטיחותית הבכירה, צריך לרוץ ולעשות 1,000 או 2,000 בדיקות מדגמיות מדי שנה.

יותם אדמי: כך שבמקום להתעסק בבטיחות שהיא איכותית ורצינית מתעסקים בפנקסנות.

איתן כבל: חן, בבקשה.

חן בר יוסף: אני מזכיר רגע שיש חברות שהן לא כל כך גדולות, שמפקח בטיחות במשרה מלאה ישב כנראה חצי מהזמן על הכיסא ולא יעשה שום דבר.

חן בר יוסף: מצד שני, העלות הזאת תגרום לחברה - - -

איתן כבל: העניין ברור.

יותם אדמי: אנחנו לא ביקשנו העסקה מלאה, חן.

יותם אדמי: רק ביקשנו לוודא שמסגרת ההעסקה מאפשרת לו לעמוד בחובות, זה הכול.

איתן כבל: חן, העניין ברור.

איתן כבל: הבנתי את הנקודה ואני מתקדם, אני אפילו לא עונה עליה.

איתן כבל: נו, באמת, בחייאת דינק, יותם, פתאום אתה דואג לאחרים כמה תהיה ההעסקה שלהם.

איתן כבל: אתה תעשה את עבודתך.

איתן כבל: אתה מייצג חברה?

איתן כבל: אז שהחברה שלך תעשה את עבודתה נאמנה.

איתן כבל: שכל אחד יהיה עסוק בשלו.

איתן כבל: הרי מה אתה מבקש ממני?

איתן כבל: לאנשים שלא מבינים זה נראה כאילו בקטנה.

איתן כבל: אבל אתה לא מכניס כוחות נוספים כי יש לו גם את זה וגם את זה וגם את זה.

איתן כבל: .. ודרך אגב, אני רוצה להגיד לך גם את הדבר הבא.

איתן כבל: אחרי כל הרפורמות שאנחנו עושים פה, אם לא ניתן מענה בצפון ובדרום לצוברים שבהם החברות הקטנות יוכלו לקבל - - -

חן בר יוסף: בדרום ניתן.

איתן כבל: בסדר, אז בצפון.

איתן כבל: אם לא יהיה מצב שכזה, אז הכול זה דיבורים בעלמא, כי אנחנו מייצרים חקיקה שממילא לא תתקיים.

איתן כבל: כי בסוף-בסוף אם אתה לא יודע לפתוח את השוק באמת ולתת לקטנים.

איתן כבל: ..

איתן כבל: אחד כמו דורגז, שהוא לא קטן אבל הוא גם לא גדול – קל לו?

איתן כבל: ממש לא.

איתן כבל: וכשאתה רוצה להכניס כוחות כמו ישראגז או אחרים – אין להם סיכוי...

איתן כבל: אני התעמקתי בעניין הזה.

איתן כבל: בסוף, החברות הגדולות זה עוצמה, זה שם דבר, ועכשיו גם עסוקים בלהבהיל אותם כל הזמן, וככה אין להם סיכוי, אין סיכוי שתתפתח תחרות אמיתית בשוק, אין סיכוי.

איתן כבל: שואלים אותי למה אתה ככה עם הגפ"מ.

איתן כבל: זה לא כי יש לי חס וחלילה משהו נגד, אני מאוד מוקיר ומכבד כל אחד מהאנשים, וזה בוודאי לא עניין אישי.

איתן כבל: אבל התפקיד שלי הוא לעשות הכול כדי שהבטיחות תהיה נר לרגלינו והשקיפות תהיה נר לרגלינו.

איתן כבל: ואם אנחנו לא מצליחים לייצר את הדברים האלה, אז מה בעצם אנחנו עושים פה?

איתן כבל: שרון, אל תדאגי, אנחנו לא נצא מפה לפני שנסיים את העניין שלך.

איתן כבל: אנחנו רק נסיים קודם את העניינים הטכניים האלה.

איתן כבל: חן, בבקשה.

חן בר יוסף: הוא דיבר על העומס על מפקח הבטיחות.

חן בר יוסף: אז לפי הנוסח הוא מדווח באמצעות מפקח הבטיחות כי אחת לשישה חודשים לפחות נבדקו באופן מדגמי על ידי בעל הרישיון 1% מהמתקנים.

חן בר יוסף: זאת אומרת שמפקח הבטיחות צריך לקבל לידיו רשימה של הבדיקות המדגמיות, אבל זה לא אומר שהוא צריך להיות בכל אחד מהמתקנים.

חן בר יוסף: אני מקווה שמפקח הבטיחות סומך על האנשים שלו בשטח והוא לא צריך להיות בשטח בעצמו.

חן בר יוסף: כך שגם בעניין הזה מתאפשר למפקח הבטיחות לעסוק בהארד-קור של משימותיו.

חן בר יוסף: לגבי הבדיקות המדגמיות – להגיד שאחת ל-50 שנה תגיע לכל אחד ממתקניך זה הרבה?

עודד גולן: אנחנו מגיעים בכל מקרה, בלי קשר - - -

עומר גורדון: אנחנו מגיעים אחת לחמש שנים - - -

חן בר יוסף: אז למה התקנה מפריעה לכם?

עומר גורדון: כי זה בנוסף.

עידן בן ארי: זה עוד 2,000 בדיקות בשנה.

איתן כבל: עודד, בבקשה.

עודד גולן: חן, אמרת שזה באמצעות בעל רישיון, אבל אני מזכיר שאת הבדיקות שהמשרד עצמו עושה היום, לא עושים רק בעלי רישיון.

חן בר יוסף: עושים רק בעלי רישיון.

עודד גולן: אני שמעתי אחרת.

חן בר יוסף: אני לא יודע מה שמעת, אני יודע את מי שכרתי.

חן בר יוסף: יותר מזה, הם מצולמים, אז גם קשה להם להתחמק.

חן בר יוסף: הדרישות שלנו כנראה יותר מחמירות משלכם.

יותם אדמי: השאלה במה רוצים שמערך הבטיחות של ספקי הגז יתעסק – בלרוץ לעשות בדיקות מדגמיות, או בתחקור של אירועי גז ו - - -

איתן כבל: בוא נגיד שאם הם יעשו את הבדיקות המדגמיות אז כנראה גם מספר התחקורים יהיה יותר קטן.

יותם אדמי: ממש לא.

איתן כבל: אם החברות – לא רק גז אלא בכלל – היו עסוקות בלהשקיע את זמנן ומרצן בשיפור השירות אז כנראה שגם לא היינו צריכים את כל החקירות הנלוות.

חן בר יוסף: אדוני, אנחנו אפילו לא מתקרבים למצב בתחנות הדלק, שבה כל חברת דלק נדרשת לדגום כל אחת מתחנותיה שש פעמים בשנה.

חן בר יוסף: אנחנו מצליחים לדגום רק שתיים והן דוגמות שש.

חן בר יוסף: ופה זה הפוך, בסך הכול ביקשנו שהם יגיעו ל-2% בשנה, כשזה מוגבל ב-500 - - -

יותם אדמי: אבל כמה תחנות דלק יש בארץ?

מיכל פנחסי קריים: ואיך מגיעים מ-250 ל-2,000?

מיכל פנחסי קריים: לא עושים את זה סתם ככה, צריך להסביר את זה.

חן בר יוסף: האמת היא שרצינו שאחת לשלוש שנים תעברו בכל המכלים, אבל מכיוון - - -

מיכל פנחסי קריים: זאת לא תשובה.

איתן כבל: חן, היא צודקת, תן לה תשובה.

חן בר יוסף: אנחנו מדברים על נוהל היסטורי, שמי שכתב אותו, אני לא יודע באיזה לחצים הוא היה נתון, אבל כולנו מודעים - - -

יותם אדמי: זה מ-2008.

מיכל פנחסי קריים: חן, אבל מה הרפרנס לכמות הבדיקות?

איתן כבל: השאלה היא האם זה היה קיים.

עידן בן ארי: היום זה 250 לשנה, ועכשיו זה עולה ל-2,000.

מיכל פנחסי קריים: זה עולה ל-2,000, צריך לתת לזה איזשהו הסבר.

איתן כבל: אדון חומ"ס, בוא תשב.

דקל שלמה: אני דקל, ראש תחום גפ"מ.

דקל שלמה: קודם כול, מדובר פה על חברות שנדרשו בזמנו ל-250 בדיקות בשנה אם יש להן מעל 100,000 לקוחות.

דקל שלמה: אבל המצב היום הוא שהחברות גדלו, כמות הצרכנים גדלה - - -

איתן כבל: אתה צודק, לא חשבתי על זה.

מיכל פנחסי קריים: אבל בכמה - - -

איתן כבל: הוא צודק, חברים, הוא צודק.

מיכל פנחסי קריים: אבל שיהיה בהתאם לגידול - - -

איתן כבל: גברתי, הוא צודק.

מיכל פנחסי קריים: במה?

איתן כבל: סליחה, מה זה 250 בדיקות מתוך הכול?

איתן כבל: בחייכם, תפסיקו.

איתן כבל: זה עניין של בטיחות, אני לא משחק בזה.

מיכל פנחסי קריים: בסדר, אנחנו לא - - -

איתן כבל: שמעתי אתכם, תודה רבה.

איתן כבל: מר גפ"מ, אתה יכול לחזור למקומך.

איתן כבל: הבנתי את העניין - - -

מיכל פנחסי קריים: ממה?

מיכל פנחסי קריים: מזה שהוא אמר שיש גידול?

מיכל פנחסי קריים: אבל מה אחוז הגידול?

מיכל פנחסי קריים: מה כמות הגידול?

יותם אדמי: אדוני, האוכלוסייה במדינת ישראל גדלה פי עשרה בעשר השנים האחרונות?

עידן בן ארי: הלוואי, אינשאללה.

איתן כבל: תודה רבה לכם, תודה.

איתן כבל: יש עוד הערות?

יותם אדמי: בתקנה 7 - - -

יותם אדמי: בתקנה 7(ב)(5)(ה) להוסיף בסוף "או התקשרות עם צד שלישי המחזיק בציוד כאמור".

יותם אדמי: אני לא יודע אם זה נכנס לנוסח, אבל נראה לי שמינהל הגז לא יתנגד.

חן בר יוסף: מקובל.

איתן כבל: מקובל.

יותם אדמי: לגבי התוספת שמבקשת העברת רשימת הכתובות של מכלים מיטלטלים – היום מינהל הגז כבר מבקש העברה של זה, אבל לדעתי לא מעניין אתכם כל זוג בלונים, אלא רק משישה או שמונה.

חן בר יוסף: לא, מרכזייה בלבד.

יותם אדמי: בסדר גמור.

יותם אדמי: ובתקנה 8, בסוף, צריך שיהיה "לרשותו ציוד לריקון גפ"מ מתחנת תדלוק או שהוא קשור בחוזה עם בעל ציוד כאמור".

איתן כבל: אוקיי, תודה.

איתן כבל: עומר, בבקשה.

עומר גורדון: אני מבקש להעיר לגבי 7(ב)(6)(ד).

עומר גורדון: יש בתקנה צורך של ספק חדש להוכיח שיש ברשותו מכלים מיטלטלים ל-60 טון גז.

עומר גורדון: יש לי שתי הערות לגבי הסעיף הזה.

עומר גורדון: אחת, אנחנו חושבים שזו כמות קטנה מדי.

עומר גורדון: הרי לכל צרכן יש במתקן שלו לפחות שני מכלים, פלוס לפחות עוד מכל חליפי אחד לצורך מילוי.

עומר גורדון: הערה שנייה, אנחנו חושבים שיש מקום לבקש בהמשך, כשהספק גדל מבחינת כמות הצרכנים, שהוא יוכיח רכישת מכלים.

עומר גורדון: היום השוק פרוץ, גניבות המכלים הן בלתי נשלטות, ולכן אנחנו חושבים שבחידוש הרישיון, אם הוא מוכיח גידול בצרכנים אז הוא חייב גם - - -

חן בר יוסף: מספר צרכניו זה בתוך ה - - -

עידן בן ארי: אז שגם יציג אסמכתה שיש לו יותר מכלים.

עומר גורדון: כן, שיציג שהוא קנה מכלים.

מיכל פנחסי קריים: זה גם היה בנוהל.

איתן כבל: אם זאת דרך שיכולה לקיים התכתבות עם - - -

חן בר יוסף: אני - - -

עידן בן ארי: מה הבעיה עם זה, חן?

איתן כבל: הרי אם מישהו "מנכלל", הוא "מנכלל".

איתן כבל: אם תפסת אותו גונב - - -

חן בר יוסף: ואנחנו תופסים.

חן בר יוסף: וזה איסור על פי חוק לספק במכל שהוא לא שלך.

איתן כבל: נכון, כבר קיימנו על זה - - -

עומר גורדון: חן, אם הוא גדל בכמות הצרכנים – מאיפה המכלים שלו?

חן בר יוסף: אחד, יכול להיות שהוא גדל בכמות הצריכה בלי לגדול בכמות הצרכנים - - -

עומר גורדון: אני לא מדבר על צריכה, אני מדבר על צרכנים.

איתן כבל: עומר ועידן, תקשיבו טוב-טוב.

איתן כבל: אתם מערבבים עולמות תוכן.

איתן כבל: קודם כול הרצון שלנו הוא שהקטנים ייכנסו.

איתן כבל: והרי כל מקום שאתם יכולים לפצוע בהם ולשרוט אותם, אתם עושים את זה באהבה ושמחה.

איתן כבל: דבר שני, מי שגונב ותופסים אותו.

איתן כבל: ..

איתן כבל: קודם רבתם איתי על קוץ בקונצרטינה, על כל דבר קטן אמרתם שאתם מרגישים שזה פוגע בכם ועוצר אתכם ועשיתם מלחמת חפירות, ועכשיו פתאום אתם דואגים לבעיות עם האחרים - - -

עידן בן ארי: לא, אנחנו דואגים לעצמנו, כי לנו גונבים את המכלים, אדוני.

איתן כבל: יקירי, תתלונן במשטרה.

עידן בן ארי: אני אתלונן, נו, אז מה?

עידן בן ארי: מישהו שפרצו אליו הביתה והוא התלונן למשטרה, קרה משהו עם זה?

עידן בן ארי: כוסות רוח למת, אדוני.

עידן בן ארי: ופה יש רגולטור שעושה עבודה.

עידן בן ארי: כשנכנס ספק חדש הוא אומר לו "תוכיח לי שיש לך מספיק מכלים" – מה הבעיה עם זה?

איתן כבל: עידן, סליחה, אני מתנצל מאוד, אבל זה תפקידה של המשטרה.

איתן כבל: התפקיד של הרגולטור הוא אחר לגמרי, אני לא חושב שהוא צריך להתחיל להיכנס לעניין הזה - - -

חן בר יוסף: רישיונות יבוא - - -

איתן כבל: סליחה, אני לא רוצה להיכנס לזה.

עומר גורדון: רק הסבר קטן.

איתן כבל: עומר, אני לא רוצה.

איתן כבל: עומר, אני לא מקבל את זה בשום פנים ואופן.

עומר גורדון: רק הסבר בשני משפטים - - -

איתן כבל: עומר, מי שסבור שגנבו לו, שיגיש תלונה.

איתן כבל: גם ככה הוא בקושי עומד, אז עכשיו אתה רוצה לערבב אותו במשהו שהוא לא מסוגל?

איתן כבל: מה, הוא חוקר?

איתן כבל: הוא שוטר?

עידן בן ארי: הוא חוקר, כן.

איתן כבל: לא בעניינים האלה.

עידן בן ארי: ודאי שבעניינים האלה.

עידן בן ארי: תשאל אותו, אדוני, הוא אחראי לכך.

לירון בן יהודה: יש פה מכלול של אינטרסים - - -

איתן כבל: ממש תודה.

איתן כבל: אם לא היית אומר את זה.

איתן כבל: ..

עומר גורדון: כבודו, שני משפטים בבקשה.

איתן כבל: סע.

איתן כבל: שברתם אותי.

עומר גורדון: בוא רגע נחשוב בהיגיון.

עומר גורדון: 60 טון זה סדר גודל של 500-400 צרכנים.

עומר גורדון: אני שואל שאלה פשוטה.

עומר גורדון: בא מישהו לחדש את הרישיון ואומר שיש לו היום 2,000 צרכנים.

עומר גורדון: אז ברור שאין לו מספיק מכלים על סמך ההוכחה הראשונית.

עומר גורדון: אז למה שהוא לא יוכיח שהוא קנה מכלים, מה הבעיה בזה?

עומר גורדון: אז למה בהתחלה הוא צריך 60 טון?

חן בר יוסף: בהתחלה הוא רק יוצא לדרך, אז אני רוצה שיראה לי שיש לו את הכמות הבסיסית - - -

עומר גורדון: ואחרי זה כבר לא נראה לך שצריכים להיות לו מספיק מכלים?

עידן בן ארי: חן, דחילק, נו, זה עוזר לך.

איתן כבל: עומר ועידן, נראה לי שחן הוא אחלה בחור, תזמינו אותו לרב-שיח סביב העניין הזה.

איתן כבל: אנחנו מתקדמים.

איתן כבל: שרון, בבקשה.

איתן כבל: קודם כול המוקד.

שרון דובקין: אני מאוד מודאגת מהסעיף של המוקד ואני מתחננת לפתוח אותו לדיון מחדש.

שרון דובקין: צריך להיות מוקד ארצי אחד, משתי סיבות.

שרון דובקין: קודם כול, אני לא סומכת עליכם.

שרון דובקין: אני התקשרתי גם אחרי המקרה שלי לחברות הגז, והשירות היה ברמה כל כך נמוכה.

שרון דובקין: אני אמרתי "אני מריחה גז, מה לעשות?", והם אומרים לי "לא יודע, מה המספר צרכן?".

שרון דובקין: אנחנו לא צריכים לתת לכם מספר צרכן, אתם צריכים להגיד לנו מה לעשות אם קורה מקרה כזה.

שרון דובקין: והיות שהגענו למצב שאתם לא אומרים כלום ולא עושים כלום, אז אני לא סומכת עליכם.

שרון דובקין: אני גם לא רואה פה שום פירוט איך המוקד הזה צריך לעבוד בצורה בטיחותית, מה המוקדנים צריכים להגיד, מה סדר הפעולות שנדרש מהבן אדם שהתקשר וכן הלאה.

איתן כבל: אנחנו קיימנו דיון שלם סביב העניין הזה, את זוכרת?

איתן כבל: את השתתפת בו.

שרון דובקין: לא, לא השתתפתי בו.

איתן כבל: את היית.

שרון דובקין: לצערי לא יכולתי להגיע.

איתן כבל: לא, את היית בדיון המרכזי.

שרון דובקין: כן, הייתי בדיון המרכזי.

איתן כבל: אני סבור שצריך לפתוח מחדש את מה שקיבלתי מלכתחילה.

איתן כבל: אני רוצה לחזור בי.

איתן כבל: אני רוצה שיהיה מוקד ארצי.

איתן כבל: אבל זה לא יכול להידון עכשיו - - -

חן בר יוסף: זה שווה דיון מעמיק, כולל על ההשלכות של הדבר הזה.

איתן כבל: נכון.

איתן כבל: אני רוצה לפתוח את כל הדיון סביב העניין הזה.

איתן כבל: אני חשבתי וגם עזרו לי לחשוב בעניין הזה.

איתן כבל: ..

איתן כבל: אם הייתי יודע שכל האצבעות שוות, הייתי הולך איתכם.

איתן כבל: אבל לא כל האצבעות שוות – יש חברות שיש להן את היכולות להעמיד דברים כאלה ויש חברות שלא יכולות להעמיד דברים כאלה.

איתן כבל: חברים יקרים, אני לא רוצה שייווצר מצב שכל חברת גז באיזה יישוב יהודי, ערבי, דרוזי או צ'רקסי, בצפון או בדרום, חברה קטנה, משתבללת – שפתאום נמצא שדווקא היא - - -

חן בר יוסף: כן, זה דורש דיון.

איתן כבל: כן, כי כאן אנחנו לא יכולים להרשות לעצמנו שיהיה לנו משחק בעניין הזה.

איתן כבל: אני רוצה להצביע, ואחרי זה אני רוצה תשובה בעניין הביטוח, ואחר כך מילות סיכום.

שרון דובקין: אפשר להוסיף משהו בעניין הביטוח?

איתן כבל: אני אגיע לזה בנפרד, כי אני רוצה מהם התייחסות מקצועית לעניין.

איתן כבל: קודם כול אני מעלה הכול להצבעה ומאשר את הסעיפים עם התוספות והתיקונים.

איתן כבל: בעד הסעיפים בכפוף לשינויים שנאמרו לפרוטוקול – פה אחד

הלאה, ל-8: תחילתן של תקנות אלה – 60 ימים מיום פרסומן.

הלאה, ל-8: יש בעיה עם ה-60 יום?

יותם אדמי: יש.

יותם אדמי: דבר ראשון, לדעתי צריך להבהיר מה קורה עם החברות שכבר נמצאות בתוך תהליך של קבלת הרישיון לפי הנוהל הקיים, בדומה למה שדיברנו קודם לגבי תקנות רישוי עוסקים.

יותם אדמי: דבר שני, צריך אולי הבהרה לפרוטוקול שכמובן שהחובות שחלות כאן זה רק על מבקשי רישיונות חדשים.

איתן כבל: הוא אמר את זה.

חן בר יוסף: או מחדשי רישיון.

יותם אדמי: דרך אגב, מבחינת תחולה, ספק גז שעכשיו מגיש בקשה לדבר הזה, הוא צריך להיערך, הוא צריך להגיד למפקח הבטיחות שלו "תראה, עד היום אתה היית צריך לעשות 250 בדיקות ואחרי הגשת הבקשה אתה צריך לעשות 1,000 או 2,000" – ונראה לי שצריך יותר מ-60 יום בשביל הדבר הזה, ולו בשביל ליצור את המערך שדובר עליו קודם.

חן בר יוסף: יש 60 יום ועוד 60 יום בתוך התהליך של בקשת הרישיון, ולכן ביחד זה 120 יום, שזה מספיק זמן היערכות לכולם.

איתן כבל: 120 יום זה די והותר.

איתן כבל: בעד הסעיף – פה אחד

איתן כבל: 8 אושר.

איתן כבל: שרון, רצית לומר משהו בעניין הביטוח.

איתן כבל: בבקשה.

שרון דובקין: דבר אחרון, כדי להגיש תביעת נזיקין אזרחית אנחנו נדרשים לדוח של מומחה לכוויות, שלא יינתן לפני שלוש וחצי שנים - - -

איתן כבל: שרון דובקין, אני רוצה לבקש ממך בקשה.

איתן כבל: את תוציאי לי פנייה מסודרת עם כל ההשתלשלות של מערכת היחסים שלך כנפגעת מפיצוץ של בלון גז, ובו תספרי לי בכל שלב איך את כאדם פרטי מוצאת את עצמך אל מול חברות הביטוח, אל מול חברות הגז, אל מול המדינה, וננסה פעם אחת ולתמיד לפרק את העניין הזה.

שרון דובקין: אני יכולה להגיד לך שכרגע אין "אל מול", כי לא פנו אליי, לא היו איתי בקשר - - -

איתן כבל: לא, עזבי.

איתן כבל: הרי את באה ומציגה, לצערנו ולצערך, דברים מידע אישי.

איתן כבל: אני מבקש ממך להעביר לנו את זה בצורה סדורה ונקייה.

איתן כבל: כאילו, תנתקי את עצמך, אם אפשר – ואני יודע שזה קשה – מהרגשות ומהעניין האישי, ורק תתארי את המצב, כדי שיהיה לי קל לבוא ולתבוע.

איתן כבל: ..

איתן כבל: כמו שהגיעו הגברות המכובדות, שבהתחלה באו והכניסו את האמוציות שלהן, אבל אחרי זה ניקינו מה שצריך והעמדנו עניין מקצועי נטו ועשינו התקדמות מאוד גדולה.

איתן כבל: אני יכול לבקש את זה ממך?

שרון דובקין: בשמחה.

איתן כבל: תודה.

איתן כבל: ואני מבטיח לך לטפל בזה באופן אישי מול הגורמים.

איתן כבל: אני מזכיר שהתוספת מולנו ואין צורך לעבור ולהקריא אותה.

איתן כבל: אני מאשר גם את התוספת.

איתן כבל: גברתי, בבקשה.

חנה רוטנמר: אני רוצה להגיב על מה שאמר עידן.

חנה רוטנמר: הוא אמר שפורצים להם וגונבים להם, אבל זה מה שהם עשו אצלנו.

חנה רוטנמר: אותו דבר.

חנה רוטנמר: ויש תקנון של 158, והם לא עמדו בשום אחד מהם.

איתן כבל: תודה, יקירה.

איתן כבל: אני רוצה לומר כמה דברים.

איתן כבל: קודם כול, תודה לכם.

חן בר יוסף: תודה לך.

איתן כבל: יש כאן קבוצה טובה מאוד, שגם אם אני לא מסכים ולא מקבל, היא בוודאי עושה את עבודתה נאמנה.

איתן כבל: בוודאי לשולחיה.

איתן כבל: אני רוצה לומר לכם שנושא הגפ"מ הוא נושא שהצליח במהלך השנים להתחמק מהרדאר כמעט בכל פרמטר, אולי באמצעות לובי חזק כאן בכנסת.

איתן כבל: אני מוכרח להסיר את הכובע בפניכם.

איתן כבל: לא גוש אמונים ולא החקלאים מצליחים לעשות עבודה יוצאת מן הכלל כמו לובי הגפ"מ.

איתן כבל: עוד לא ראיתי דבר כזה.

איתן כבל: אני מציע שתקימו קבוצות לימוד...

איתן כבל: מדהים, באמת מדהים.

איתן כבל: ואני רוצה לומר על זה שאפו, כל הכבוד לכם.

איתן כבל: נקודה שנייה, שהיא באמת חשובה ועניינית – יש בתקנות, בחקיקה, כמה נקודות שאני באמת עמל עליהן, ואני חושב שצריך לומר מילה טובה גם לחן - - -

חן בר יוסף: ולגל.

איתן כבל: בוודאי, תודה גם לך, ולכל העוסקים במלאכה במשרד.

איתן כבל: יישר כוח.

איתן כבל: ותודה גם לאילן, השכן שלי לשעבר.

איתן כבל: אני רוצה באמת לומר לכם תודה, כי עניין הבטיחות היה במצב לא טוב, בוודאי בכל הנוגע לכללים, ואת זה שינינו באופן מאוד מאוד משמעותי.

איתן כבל: ואני אומר לכם שיש נקודות שאנחנו לא נוותר עליהן, לא על בטיחות ולא על שלומם של האזרחים.

איתן כבל: כי כשהאזרח בביתו ומזמין את המתקין הוא לוקח בחשבון שהאיש שנמצא שם יודע לעשות את עבודתו נאמנה.

איתן כבל: אני מקווה שבתקנות האחרונות ובחקיקה האחרונה הצלחנו לייצר סגירה של כמעט מעגל שלם בכל העניינים הנוגעים בדבר – מייצור, דרך הספקה, בטיחות, כל נושא ההדרכה והטיפול והמעקב השנתי והחודשי.

איתן כבל: את כל העניינים האלה הבאנו לכדי סגירה שלמה, ואני מקווה ומתפלל שאנחנו לא נדע שום תקלה ושום אסון, בעזרת השם, שנוגע לענייני הגפ"מ.